12.1.2022
ET
Euroopa Liidu Teataja
C 15/51 Kolmapäev, 19. mai 2021
20. tervitab ELi vesinikustrateegia vastuvõtmist; rõhutab, et esmatähtsaks tuleks pidada taastuvallikatest toodetud vesiniku tarneahela rajamist Euroopas, et edendada esmamüüjate eeliseid, tööstuse konkurentsivõimet ja energiavarustus­ kindlust; on veendunud, et taastuvallikatest toodetud ja vähese süsinikuheitega vesinik võib aidata vähendada püsivaid heitkoguseid, näiteks tööstusprotsessides ja rasketranspordis, kus otsene elektrifitseerimine võib olla piiratud vähese kulutõhususe või tehniliste, sotsiaalsete ja keskkonnaalaste põhjuste tõttu; tuletab samuti meelde vajadust muuta olemasolev vesinikutootmine kiiremini süsinikuheitevabaks; toetab vesinikku käsitlevate üleeuroopalist huvi pakkuvate tähtsate projektide käivitamist; kutsub komisjoni üles töötama välja gaasiliste energiakandjate tervikliku klassifitseerimis- ja sertifitseerimisraamistiku, mis põhineb kasvuhoonegaaside heitkoguste vähendamisel ja säästlikkuskriteeriumidel kogu olelusringi jooksul, kooskõlas lähenemisviisiga, mis on sätestatud taastuvenergia edendamise direktiivis; rõhutab, et selline klassifitseerimine on turuosaliste, ametiasutuste ja tarbijate jaoks äärmiselt oluline; rõhutab vajadust töötada välja tugev raamistik ja asjakohane lähtealus, et tagada piisava lisataastuvenergia tootmisvõimsuse kasutuselevõtt proportsionaalselt taastuvallikatest toodetud vesiniku vajadusega; kutsub komisjoni üles oma tulevastes õigusakti ettepanekutes seda vajaduste mitmekesisust arvesse võtma; kutsub komisjoni üles tagama õiglase ja tõhusa konkurentsi rahvusvahelistelt partneritelt imporditud vesiniku ja ELis toodetud vesiniku vahel;
21. rõhutab rolli, mida süsiniku keskkonnaohutu kogumine, säilitamine ja kasutamine võiks etendada Euroopa rohelise kokkuleppe eesmärkide saavutamisel; toetab lõimitud poliitilist konteksti, et soodustada keskkonnale ohutute süsiniku kogumise, säilitamise ja kasutamise süsteemide kasutuselevõtmist, mis vähendavad kasvuhoonegaaside netoheitkoguseid, et muuta rasketööstus kliimaneutraalseks, kui otsesed heitevähendusvõimalused puuduvad; märgib komisjoni ettepanekut kutsuda puhta energia tööstusfoorumi raames kokku iga-aastane Euroopa CO2 kogumise, kasutamise ja säilitamise foorum, et uurida selliste projektide edendamise võimalusi; tuletab meelde vajadust seada prioriteediks heitkoguste otsene vähendamine ning meetmed ELi looduslike neeldajate ja reservuaaride säilitamiseks ja suurendamiseks, näiteks metsade säästva majandamise kaudu;
22. rõhutab, et transport võib olla taastuvenergia kasutuselevõtu oluline hõlbustaja; kutsub komisjoni ja liikmesriike üles pakkuma välja soodsat poliitilist raamistikku ja ambitsioonikaid eesmärke, mis põhinevad kliimaneutraalsuse saavutamiseks vajalike tehnoloogiate tehnoloogianeutraalsuse põhimõttel, et minna õiglaselt, taskukohaselt ja tasakaalustatult üle kõigi reisijate- ja kaubaveoliikide, sealhulgas avaliku sektori sõidukite ja võrgustike, maantee-, mere-, sisevee-, raudtee- ja õhutranspordi süsinikuheite vähendamisele peamiselt elektrifitseerimise abil, ja kui see ei ole võimalik, siis ka säästvalt toodetud kütuste abil; väljendab heameelt komisjoni teate üle direktiivi 2014/94/EL läbivaatamise käigus, et elektrisõidukite jaoks võetakse kasutusele miljon laadimispunkti; kutsub komisjoni üles stimuleerima autotootjaid, et nad võimaldaksid ka laadimist sõidukist võrku (V2G); rõhutab vajadust kohandada elektrifitseerimisvõrke ja alternatiivkütuste taristut Euroopa autopargi vajadustega ja toetada muid juba kasutusvalmis lahendusi, eelkõige transpordisõlmedes; rõhutab, et piiriülese transpordi süsinikuheite vähendamisel on võimalik teha sisekoostööd; rõhutab sellega seoses transpordikogukonna ja Euroopa Komisjoni äärmiselt tähtsat rolli sünergilise toime loomisel naaberriikidega ja ELi transpordisektori heitkoguste standardite ülevõtmise kiirendamisel; rõhutab ühistranspordi tähtsust energianõudluse vähendamisel ning vajadust arendada ja laiendada vähendatud süsinikuheitega ühistranspordi kasutamist nii linna- kui ka maapiirkondades;
23. rõhutab, et on sektoreid, mis suurendavad oma energiatarbimist, näiteks transpordisektor, turismisektor ning IKT sektor; toetab komisjoni kaugkütte- ja kaugjahutusvõrkude ning vältimatu heitsoojuse allikate vahelise sünergilise toime uurimisel; väljendab heameelt ELi digistrateegias sisalduva kohustuse üle muuta andmekeskused 2030. aastaks kliimaneutraalseks; kutsub komisjoni üles esitama tegevuskava turismisektori osalemiseks energiasüsteemi integreerimis­ protsessis, käsitledes muu hulgas raudteeturismi, pehme ja e-liikuvuse edendamist ning ringmajanduse kogukondade loomist säästvas turismis;
Energiasüsteemide tasakaalu tagamine
24. märgib, et elektrivõrkude tasakaalu säilitamine ning tippnõudluse ja tootmise tippkoormuse juhtimine muutub üha detsentraliseerituma ja taastuvama tootmisstruktuuri tingimustes keerukamaks, ning rõhutab sellega seoses tarbimiskaja, salvestamise ja aruka energiajuhtimise rolli; rõhutab, et liikumisel detsentraliseeritud energiatootmise poole on palju eeliseid: see võib soodustada kohalike energiaallikate kasutamist, suurendades kohalikku energiavarustuskindlust, kogukonna arengut ja ühtekuuluvust, pakkudes uusi sissetulekuallikaid ja luues uusi töökohti; tuletab meelde, et liikmesriikidel on jätkuvalt vabadus otsustada oma energiaallikate jaotuse üle, mille mitmekesisus on varustuskindluse tagamiseks esmatähtis;